LIETUVOS RESPUBLIKOS ŽEMĖS ŪKIO MINISTRO

Į S A K Y M A S

DĖL ŪKININKŲ, SIEKIANČIŲ PASINAUDOTI EUROPOS ŽEMĖS ŪKIO FONDO KAIMO PLĖTRAI (EŽŪFKP) PARAMA PAGAL LIETUVOS KAIMO PLĖTROS 2007-2013 METŲ PROGRAMOS PRIEMONĘ „JAUNŲJŲ ŪKININKŲ ĮSIKŪRIMAS“

2007 m. vasario 2 d. Nr. 3D-48

Vilnius

Vadovaudamasi Lietuvos Respublikos žemės ūkio ministerijos nuostatų, patvirtintų Lietuvos Respublikos Vyriausybės 1998 m. rugsėjo 15 d. nutarimu Nr. 1120 (Žin., 1998, Nr. 83-2327; 2001, Nr. 92-3215; 2002, Nr. 66-2717), 5.1 ir 5.15 punktais ir atsižvelgdama į tai, kad jaunųjų ūkininkų įsikūrimui pagal 2005 m. rugsėjo 20 d. Tarybos reglamento (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai (OL 2005 L 277, p. 1-40), su paskutiniais pakeitimais, padarytais 2006 m. gruodžio 19 d. Tarybos reglamentu (EB) Nr. 2012/2006 (OL 2006 L384, p. 8-12), 22 straipsnį skiriama parama asmenims, kurie yra jaunesni nei 40 metų amžiaus ir pirmą kartą kuriasi kaip valdos valdytojai, taip pat į tai, kad pagal Lietuvos 2004–2006 metų bendrojo programavimo dokumento (BPD), patvirtinto Lietuvos Respublikos Vyriausybės 2004 m. rugpjūčio 2 d. nutarimu Nr. 935 (Žin., 2004, Nr. 123-4486) ir Europos Komisijos 2004 m. birželio 18 d. sprendimu Nr. C(2004)-2120, Kaimo plėtros ir žuvininkystės prioriteto priemonę „Jaunųjų ūkininkų įsikūrimas“ paraiškos paskutinį kartą buvo rinktos 2005 metų pirmoje pusėje ir dėl lėšų trūkumo tolesnis paraiškų rinkimas nevyko, vadovaudamasi 2006 m. gruodžio 15 d. Komisijos Reglamento (EB) Nr. 1974/2006, nustatančio išsamias Tarybos reglamento (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai taikymo taisykles (OL 2006 L 368, p. 15-73), 13 straipsniu, nustatančiu, kad teikiant paraišką paramai gauti turi būti laikomasi paramos jauniesiems ūkininkams įsikurti skyrimo sąlygų, nurodytų Reglamento (EB) Nr. 1698/2005 22 straipsnio 1 dalyje, ir II Priedo 5.3.1.1.2 punktu bei siekdama pateisinti teisėtus ūkininkavimo veiklą ketinančių pradėti ūkininkų lūkesčius ir efektyviai panaudoti EŽŪFKP lėšas:

1. Tvirtinu gauti paramą pagal Lietuvos kaimo plėtros 2007–2013 metų programos priemonę „Jaunųjų ūkininkų įsikūrimas“ paraišką (pridedama).

2. Nustatau, kad:

2.1. paraiškas gali teikti fiziniai asmenys, kurie ūkininko ūkį ir žemės ūkio valdą arba žemės ūkio valdą yra įregistravę ne anksčiau kaip 2005 m. gegužės 16 d. ir paraiškos pateikimo metu nebus sulaukę 40 metų;

2.2. paraiškos gauti paramą pagal Lietuvos kaimo plėtros 2007–2013 metų programos priemonę „Jaunųjų ūkininkų įsikūrimas“ surenkamos nuo 2007 m. vasario 15 d. iki 2007 m. kovo 31 d.

3. Pavedu Agentūrai:

3.1. viešai paskelbti apie kvietimą teikti paraiškas gauti paramą pagal Lietuvos kaimo plėtros 2007–2013 metų programos priemonę „Jaunųjų ūkininkų įsikūrimas“ nuo 2007 m. vasario 15 d. iki 2007 m. kovo 31 d.;

3.2. iki 2007 m. vasario 14 d. parengti bei su Žemės ūkio ministerija suderinti Lietuvos kaimo plėtros 2007–2013 metų programos priemonės „Jaunųjų ūkininkų įsikūrimas“ administravimo procedūras.

ŽEMĖS ŪKIO MINISTRĖ	KAZIMIRA DANUTĖ PRUNSKIENĖ

______________

Forma patvirtinta

Lietuvos Respublikos žemės ūkio ministro

2007 m. vasario 2 d. įsakymu Nr. 3D-48

(Paraiškos registracijos numeris)

(Užregistravo (vardas, pavardė, pareigos, parašas)

(Pareiškėjo vardas, pavardė, asmens kodas)

(Adresas: gatvė, namo numeris, pašto indeksas, kaimas, rajonas/miestas)

Nacionalinei mokėjimo agentūrai

prie Žemės ūkio ministerijos

Blindžių g. 17

Vilnius

(arba regioninio padalinio

pavadinimas ir adresas)

PARAIŠKA

GAUTI PARAMĄ PAGAL LIETUVOS KAIMO PLĖTROS 2007–2013 METŲ PROGRAMOS PRIEMONĘ „JAUNŲJŲ ŪKININKŲ ĮSIKŪRIMAS“

(data)

Ūkininko ūkio / žemės ūkio valdos įregistravimo data	_/_/_/_/_/_/_/_/ (ūkininko ūkio) _/_/_/_/_/_/_/_/ (žemės ūkio valdos)
Ūkininko ūkio identifikavimo kodas / žemės ūkio valdos identifikavimo kodas (įrašyti ūkio ir valdos kodus, jei registruoti abu)	_/_/_/_/_/_/_/_/ (ūkininko ūkio) _/_/_/_/_/_/_/_/ (žemės ūkio valdos)
Ūkio/valdos registravimo Nr.
Telefonas/faksas
El. paštas
Ketinu pasinaudoti Europos žemės ūkio fondo kaimo plėtrai (EŽŪFKP) parama, teikiama pagal Lietuvos kaimo plėtros 2007–2013 metų programos (toliau – Programa) priemonę „Jaunųjų ūkininkų įsikūrimas“. Žinau, kad Programa nėra patvirtinta Europos Komisijos ir Lietuvos Respublikos Vyriausybės ir dėl to mano atitiktis paramos gavimo kriterijams bus patikrinta patvirtinus Programą ir kitus su ja susijusius dokumentus. Įsipareigoju nustatyta tvarka ir terminais pateikti verslo planą ir kitus reikalingus dokumentus bei duomenis.

Aš patvirtinu, kad visa pateikta informacija šioje paraiškoje yra teisinga.

(parašas)	(vardas, pavardė)

______________